“ICN” จ่อเซ็นแต่งตั้งอันเดอร์ไรท์ขาย IPO 120 ล้านหุ้น 6 ก.ย.นี้
"ICN" หรือ อินฟอร์เมชั่น แอนด์ คอมมิวนิเคชั่น เน็ทเวิร์คส จ่อเซ็นแต่งตั้งอันเดอร์ไรท์ขาย IPO 120 ล้านหุ้น ทั้ง 4 แห่ง บล.ซีไอเอ็มบี (ประเทศไทย), บล.เคจีไอ (ประเทศไทย), บล.เอเชีย พลัส และบล.อาร์เอชบี (ประเทศไทย) วันที่ 6 ก.ย.นี้
4 ก.ย. 2560

บริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) หรือ ICN ระบุว่า บริษัทจะจัดพิธีลงนามสัญญาแต่งตั้งผู้จัดจำหน่ายและรับประกันการจำหน่ายหุ้นสามัญเพิ่มทุนในวันที่ 6 ก.ย.60
โดยมีผู้เข้าร่วมงาน ได้แก่ คุณมนชัย  มณีไพโรจน์ ประธานเจ้าหน้าที่บริหาร ICN พร้อมด้วยคุณสมภพ  กีระสุนทรพงษ์ กรรมการผู้อำนวยการ บริษัทหลักทรัพย์ ฟินันเซีย ไซรัส จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนจำนวน 120 ล้านหุ้นของ ICN
พร้อมด้วยผู้บริหารในฐานะผู้ร่วมจัดจำหน่ายและรับประกันการจำหน่ายทั้ง  4 แห่ง ประกอบด้วย 1.บริษัท หลักทรัพย์ซีไอเอ็มบี (ประเทศไทย) จำกัด หรือ บล.ซีไอเอ็มบี (ประเทศไทย) 2.บริษัท หลักทรัพย์ เคจีไอ (ประเทศไทย) จำกัด (มหาชน) หรือ บล.เคจีไอ (ประเทศไทย) 3.บริษัทหลักทรัพย์ เอเซีย พลัส จำกัด หรือ บล.เอเชีย พลัส และ 4. บริษัทหลักทรัพย์ อาร์เอชบี (ประเทศไทย) จำกัด (มหาชน) หรือ บล.อาร์เอชบี (ประเทศไทย)
ส่วนผลการดำเนินงานของบริษัทในปี 59 มีรายได้รวม 570.96 ล้านบาท ลดลงจากปี 58 ที่มีรายได้ 678.63 ล้านบาท ค่าใช้จ่ายรวม 534.80 ล้านบาท ลดลงจาก 662.71 ล้านบาท และมีกำไรสุทธิ 27.11 ล้านบาท เพิ่มขึ้นจาก 5.47 ล้านบาท เนื่องจากอัตรากำไรสุทธิเพิ่มขึ้นเป็น 4.75% จาก 0.81% ทั้งนี้ ณ สิ้นปี 59 บริษัทมีสินทรัพย์รวมม 480 ล้านบาท หนี้สินรวม 314.89 ล้านบาท ส่วนของผู้ถือหุ้น 165.10 ล้านบาท
โดย ณ วันที่ 27 เม.ย.60 บริษัทมีทุนจดทะเบียนจำนวน 225 ล้านบาท และมีทุนที่ออกและเรียกชำระแล้วจำนวน 165 ล้านบาท แบ่งออกเป็นหุ้นสามัญจำนวน 330 ล้านหุ้น มูลค่าที่ตราไว้หุ้นละ 0.50 บาท ภายหลังการเสนอขายหุ้นต่อประชาชนในครั้งนี้ บริษัทฯ จะมีทุนที่ออกและเรียกชำระแล้วจำนวน 225 ล้านบาท แบ่งออกเป็นหุ้นสามัญจำนวน 450 ล้านหุ้น มูลค่าที่ตราไว้หุ้นละ 0.50 บาท
สำหรับโครงสร้างผู้ถือหุ้นของบริษัท ณ วันที่ 27 เม.ย.60 คือ นายมนชัย  มณีไพโรจน์ ถือหุ้น 87,387,904 หุ้น คิดเป็น 26.48% หลังเสนอขาย IPO ครั้งนี้แล้วจะลดสัดส่วนการถือหุ้นลงเหลือ 19.42%,  กลุ่มเลาหสมบูรณ์ ถือหุ้น 57,391,304 หุ้น คิดเป็น 17.39% จะลดสัดส่วนหุ้นลงเหลือ 12.75%, กลุ่มรุ่งเรืองผล ถือหุ้น 57,391,304 หุ้น คิดเป็น 17.39% จะลดสัดส่วนหุ้นลงเหลือ 12.75%
ทั้งนี้ บริษัทมีนโยบายการจ่ายเงินปันผลในอัตราไม่ต่ำกว่า 40% ของกำไรสุทธิจากงบการเงินเฉพาะกิจการของบริษัทฯ ในแต่ละปี ภายหลังการหักภาษีเงินได้นิติบุคคลและการจัดสรรทุนสำรองตามกฎหมาย
อนึ่ง ICN ผู้ประกอบธุรกิจให้บริการรับเหมาวางระบบสื่อสารโทรคมนาคมแบบครบวงจรโดยใช้อุปกรณ์จากผู้ผลิตชั้นนำจากต่างประเทศ  ไม่ว่าจะเป็น Nokia Alcatel-Lucent และ Huawei เป็นต้น รวมทั้งยังจัดจำหน่ายอุปกรณ์เพื่อใช้ทดแทน และให้บริการบำรุงรักษาโครงข่ายระบบสื่อสารโทรคมนาคม